Un bărbat de 61 de ani a murit strivit sub cupa unui utilaj de încărcare, de tipul IFRON.
Administratorul unei societăți comerciale din orașul Petrila a descoperit corpul strivit de utilajul de încărcare, la unul dintre punctele de lucru ale firmei sale, conform Inspectoratului de Poliție Județean (IPJ) Hunedoara.
„Poliţiştii care s-au deplasat la faţa locului au identificat cadavrul unui bărbat în vârstă de 61 ani, angajat al societăţii, sub cupa unui utilaj de tip ifron, posibil strivit de componentele sale metalice”, potrivit IPJ Hunedoara.
Polițiștii au deschis un dosar de cercetare penală pentru ucidere din culpă și nerespectarea măsurilor legale de securitate și sănătate în muncă. Acest caz a fost raportat și Inspectoratului Teritorial de Muncă (ITM) Hunedoara, conform Știrile ProTv.
Corpul persoanei decedate a fost preluat și transportat la Serviciul de Medicină Legală Hunedoara în vederea efectuării necropsiei.